**1 Martie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cu florile de ghiocel

Apare iarăși primăvara

Chiar dacă este grea povara,

Păşind prin iarnă, un pastel

Sunt ochii tăi căprui și cred

Că va fi soare, iar povestea

Curge departe ducând vestea

Că ești un vis la care-acced

Din martie până-n april

(În nopțile cu lună plină

Buzele tale mă alină)

Și cer la pieptul tău azil.

- Vis peste vis am înălţat

O punte între curcubeie,

Tu credincios şi eu atee...

Dar când de mână m-ai luat

Am redescoperit lumina

Reinventând coregrafii

Şi am dansat prin poezii

Brodate fin pe muselina

Cerului calm. Te port în piept

Un mărţişor desăvârşit

Eşti colţul meu de infinit,

E primăvară şi te-aştept.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015